Siddhartha Mukherjee

Siddhartha Mukherjee (s. 21. heinäkuuta 1970 New Delhi, Intia) on amerikanintialainen onkologi ja tietokirjailija. Hänen kirjansa "Sairauksien keisari: syövän elämäkerta" voitti Pulitzerin tietokirjallisuuspalkinnon ja Guardianin esikoiskirjapalkinnon. Mukherjee työskentelee lääketieteen associate professorina Columbian yliopistossa ja lääkärinä New York Presbyterian -sairaalassa. Hän tutkii veren kehittymistä ja siihen liittyviä sairauksia, kuten myelodysplastista oireyhtymää (MDS) ja akuuttia myelooista leukemiaa (AML).
Mukherjee suoritti vuonna 1993 alemman korkeakoulututkinnon Stanfordin yliopistossa pääaineenaan biologia. Hän sai Rhodes-stipendin ja väitteli filosofian tohtoriksi Oxfordin yliopistosta aiheenaan immunologia. Lääketieteen tohtoriksi hän valmistui Harvardin yliopistosta.
Mukherjeen teoksiin perustuvat dokumenttisarja "Sairauksien keisari" ja dokumenttielokuva "The Gene: An Intimate History", jotka tuotti dokumentaristi Ken Burns.
Kirjailijanura.
Vuoteen 2023 mennessä Mukherjee oli julkaissut neljä teosta. Hänelle tyypillistä on käsitellä tärkeitä lääketieteellisiä aiheita ja elävöittää tekstiä omilla kokemuksillaan, koska arvelee sen tekevän teoksista suurelle yleisölle helpommin lähestyttäviä. Mukherjeen mukaan muistelmien, historian ja tieteen sekoittaminen tuntuu hänestä luonnollisimmalta tavalta kirjoittaa. Hänen teoksissaan esiintyy perinteisen asiatekstin lisäksi toisinaan myös runoja ja esseitä.
Mukherjeen esikoisteos "Sairauksien keisari: syövän elämäkerta" julkaistiin vuonna 2010. Kirja kertoo syövän historiasta ja ihmiskunnan suhteesta syöpäsairauksiin yli neljän tuhannen vuoden ajalta, aina ensimmäisestä dokumentoidusta syöpätapauksesta lähtien. Se käsittelee paitsi sairauden tieteellistä puolta myös sen kulttuurisia ja poliittisia vaikutuksia. Vuonna 2011 Mukherjee voitti teoksella sekä Pulitzerin tietokirjallisuuspalkinnon että Guardianin esikoiskirjapalkinnon, ja yhdysvaltalaislehti "Time" valitsi sen parhaiden tietokirjojen listalleen. Lista kattoi sata parasta ja vaikutusvaltaisinta englanninkielistä tietokirjaa, jotka oli julkaistu vuoden 1923, eli lehden perustamisvuoden, jälkeen. Kirjaan pohjautuu kuusiosainen dokumenttisarja "Sairauksien keisari" (2015), jonka tuotti dokumentaristi Ken Burns.
Vuonna 2015 julkaistu "The Laws of Medicine: Field Notes from an Uncertain Science" käsittelee lääketieteen harjoittamisen periaatteiden ja lakien syntyä sekä niiden kehittämistä epätäydellisen tiedon pohjalta. Noin satasivuinen lyhyehkö kirja täydentää Mukherjeen pitämää 18-minuuttista puhetta TED-konferenssissa.
Mukherjeen vuoden 2016 kirjan "Geeni: intiimi historia" aiheena on ihmisgenetiikkaa, jota hän käsittelee sekä tieteellisestä ja yhteiskunnallisesta näkökulmasta että oman perheensä kokemusten kautta. Teos sai hyviä arvioita kriitikoilta ja nousi ensimmäiseksi "The New York Timesin" julkaisemalla myydyimpien kirjojen listalla. Ken Burnsin tuottama kaksiosaisen dokumenttielokuva "The Gene: An Intimate History" (2020) perustuu kirjaan.
Vuonna 2019 Rockefeller-yliopisto myönsi Mukherjeelle Lewis Thomas -palkinnon ansiokkaasta tieteellisestä kirjoittamisesta.
Mukherjeen neljäs tietokirja "The Song of the Cell: An Exploration of Medicine and the New Human" julkaistiin vuonna 2022. Hän kirjoitti soluista, koska pitää niitä korvaamattomina syöpätutkimuksessa, mutta kokee solubiologian jääneen perinnöllisyystieteen varjoon viimeisen sadan vuoden aikana. Teos sai positiivisen vastaanoton kirjallisuuskriitikoilta, tieteilijöiltä ja valtavirtaan kuuluvilta lukijoilta. Muun muassa "The New York Times", "The Economist" ja New York Public Library pitivät sitä yhtenä vuoden parhaista tai muuten huomattavista kirjoista. "The Song of the Cell" voitti Chautauqua-palkinnon ja PROSE-palkinnon vuonna 2023.
Yksityiselämä.
Mukherjee on naimisissa yhdysvaltalaistaiteilija Sarah Szen kanssa. Heillä on kaksi tytärtä.